Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 927/12/8806	Košice, 11.2.2013
EEČ : 2-65-64-2013

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
-  v katastri obce Turňa nad Bodvou, okres Košice-okolie, dňa 25.11.2012 v čase o 20:55 hodine na štátnej ceste I/50 v 408,5 km pri vychádzaní z parkoviska od reštaurácie Pod hradom ako vodička osobného motorového vozidla XXXXX, evidenčného čísla KFR 922 zavinila dopravnú nehodu nedaním prednosti v jazde vozidlu Škoda Felícia, evidenčného čísla RV 858 AH vodiča XXXXX, premávajúceho po hlavnej ceste od obce Turňa nad Bodovu na obec Dvorníky, čím došlo k čelnému nárazu vozidla Škoda Felícia do ľavého boku vozidla XXXXX a nehodou boli spôsobené vodičovi XXXXX zlomenina tela mostíka na rozhraní hornej a strednej časti s posunom, úrazové poškodenie srdcového svalu a tržno-hryzná rana špičky jazyka s dobou liečenia 4 týždne a spolujazdcovi XXXXX  ložiskové povrchové poranenie vlasatej časti hlavy s drobnými kožnými odreninami so stratou vlasou vpredu v rozsahu 4 cm a ložiskové pomliaždenie pravej ruky s dobou liečenia 2 týždne a vykonanou dychovou skúškou u vodičky alkohol nebol zistený a u vodiča XXXXX bola dychová skúška s pozitívnym výsledkom 1,25 mg/l.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
        Uznesením povereného príslušníka Okresného riaditeľstva Policajného zboru Košice-okolie, Okresný dopravný inšpektorát, oddelenie výkonu služby sp. zn. ORP-180/DI-KS-2012 bolo dňa 26.11.2012 začaté trestné stíhanie a vznesené obvinenie osobe  menom XXXXX pre prečin  ublíženia na zdraví podľa § 158 Trestného zákona na tom skutkovom základe, ako je uvedené vo výrokovej časti tohto uznesenia.

        Podľa § 216 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
     a/ vyhlási, že spáchal skutok, za ktorý je stíhaný, a nie sú odôvodnené pochybnosti, že jeho vyhlásenie bolo vykonané slobodne, vážne a zrozumiteľne,
     b/ nahradil škodu, ak bola činom spôsobená, alebo  s poškodeným uzavrel dohodu alebo urobil iné potrebné opatrenia na jej náhradu,
     c/ vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

        Po preskúmaní spisového materiálu som zistil, že u obvinenej sú splnené zákonné podmienky pre podmienečné zastavenie trestného stíhania.

       Trestný zákon stanovuje za prečin, pre ktorý je obvinená stíhaná, trest odňatia slobody s hornou hranicou až na jeden rok. 

       Obvinená sa k spáchaniu trestného činu priznala a vyhlásila, že skutok spáchala a dala súhlas pre prípadné rozhodnutie prokurátora o podmienečnom zastavení trestného stíhania. ( číslo listu 62 - 66 vyšetrovacieho spisu )

       Obvinená vykonala potrebné opatrenia na náhradu škody tým, že poistnú udalosť nahlásila poisťovni Allianz, Maďarská republika, ktorá nazáklade toho na  seba prevzala náhradu spôsobenej škody

       Obvinená mebola doposiaľ súdne trestaná.

       Vzhľadom na osobu obvinenej, jej doterajší spôsob života, okolnosti prípadu som dospela k záveru, že doposiaľ vedené trestné stíhanie už dostatočne výchovne zapôsobilo na obvinenú a možno dôvodne predpokladať, že podmienečné zastavenie trestného stíhania bude na ňu vplývať tak, aby sa v budúcnosti nedopustila žiadneho protiprávneho konania.

       Kedže boli splnené všetky zákonné podmienky pre podmienečné zastavenie trestného stíhania, považujem toto rozhodnutie za opodstatnené.    

       Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka